Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 1061/11/3304	Nové Mesto nad Váhom, 23.4.2012
EEČ : 2-24-42-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Nové Mesto nad Váhom
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 21.12.2011 v čase o 22:30 hod. v obci Jablonka pred predajňou COOP Jednota pákovými kliešťami  vylomil zámok na uzávere od nádrže na PHM tam odparkovaného nákladného vozidla Volvo bielej farby EČ: MY545AN a z nádrže hadicou prečerpal 20 l motorovej nafty do prinesenej bandasky, čím poškodenej spoločnosti XXXXX, XXXXX, XXXXX, IČO: XXXXX spôsobil škodu na odcudzenej nafte vo výške 28,- € a na poškodenom uzávere od nádrže vo výške 60,- €
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ, Okresného riaditeľstva PZ Nové Mesto nad Váhom, Obvodné oddelenie PZ XXXXX uznesením sp. zn. ORP-1037/MY-NM-2011 z 22.12.2011 vzniesol obvinenie XXXXX pre prečin krádež podľa § 212 ods. 2 písm. a) Trestného zákona  na tom skutkovom základe, že dňa 21.12.2011 v čase o 22:30 hod. v obci Jablonka pred predajňou COOP Jednota pákovými kliešťami  vylomil zámok na uzávere od nádrže na PHM tam odparkovaného nákladného vozidla Volvo bielej farby EČ: MY545AN a z nádrže hadicou prečerpal 20 l motorovej nafty do prinesenej bandasky, čím poškodenej spoločnosti XXXXX, XXXXX, XXXXX, IČO: XXXXX spôsobil škodu na odcudzenej nafte vo výške 28,- € a na poškodenom uzávere od nádrže vo výške 60,- €.

	Dňa 19.04.2012 mi poverený príslušník PZ predložil vyšetrovací spis s návrhom na podanie obžaloby.

	Preskúmaním vyšetrovacieho spisu som dospel k záveru, že v predmetnej trestnej veci sú splnené podmienky na rozhodnutie o podmienečnom zastavení trestného stíhania podľa § 216 a nasl. Trestného poriadku.

	Podľa § 216 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa § 216 ods. 6 Trestného poriadku podmienečné zastavenie trestného stíhania nie je možné, ak trestným činom bola spôsobená smrť osoby, je vedené trestné stíhanie pre korupciu, alebo je vedené trestné stíhanie proti verejnému činiteľovi alebo zahraničnému verejnému činiteľovi.

	Z dôkazov vykonaných v prípravnom konaní je zrejmé, že sa obvinený XXXXX dopustil prečinu krádež podľa § 212 ods. 2 písm. a) za ktorý Trestný zákon ustanovuje trest odňatia slobody až na 2 roky.

	Obvinený v zápisnici o výsluchu uviedol, že sa dopustil stíhaného skutku, popísal okolnosti, za ktorých ho spáchal, oľutoval svoje konanie a súhlasil s podmienečným zastavením trestného stíhania, pričom nie sú dané odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. Obvinený nie je verejným činiteľom ani zahraničným verejným činiteľom.

	Obvinený svojim konaní spôsobil poškodenému škodu, ktorú v priebehu prípravného konania v plnom rozsahu uhradil.

	Zo spisového materiálu ďalej vyplýva, že obvinený doposiaľ nebol trestne postihnutý ani postihnutý za priestupky. V obci, v ktorej má trvalý pobyt, požíva dobrú povesť, rovnako aj u zamestnávateľa je kladne hodnotený.

	Vzhľadom na uvedené skutočnosti možno konštatovať, že sú splnené zákonné podmienky pre podmienečné zastavenie trestného stíhania.

	S prihliadnutím na osobu obvineného, najmä na jeho doterajší život, mu bola určená skúšobná doba v trvaní 12 mesiacov, ktorá začína plynúť právoplatnosťou tohto uznesenia. Počas skúšobnej doby je obvinený je povinný viesť riadny život, nedopúšťať sa protispoločenského konania. Vedenie riadneho života obvineným, voči ktorému bolo podmienečne zastavené trestné stíhanie, predpokladá jeho ďalšiu bezúhonnosť, teda jeho neodsúdenie za iný trestný čin, resp. nepostihnutie za priestupok, iný správny delikt alebo disciplinárne previnenie. Okrem toho si obvinený musí počas plynutia skúšobnej doby riadne plniť všetky občianske, rodinné a pracovné povinnosti.  Vedenie riadneho života musí odôvodňovať záver, že spáchaný prečin bol len výnimočným vybočením obvineného z inak právne konformného správania sa. 

Ak obvinený tomuto vyhovie počas skúšobnej doby, po jej uplynutí rozhodnem, že sa osvedčil s účinkami zastavenia trestného stíhania podľa § 9 odsek 1 písmeno e) Trestného poriadku. V opačnom prípade bude potrebné rozhodnúť, že sa v trestnom stíhaní pokračuje.

	Z týchto skutkových a právnych dôvodov som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Trela
prokurátor